b'\n_START_ARTICLE_\nAsepti\xc4\x8dni meningitis\n_START_SECTION_\nEtiologija\n_START_PARAGRAPH_\nVzrokov za asepti\xc4\x8dni meningitis je mnogo in jih v glavnem delimo na infekcijske (virusi, rikecije, spirohete in paraziti) ter neinfekcijske (tumorji znotraj lobanje, ciste, zdravila, sistemske bolezni...)._NEWLINE_Virusi povzro\xc4\x8dajo vsaj 70% primerov. Enterovirusi (echovirusi, coxsackievirusi, in enterovirusi 68 do 71) povzro\xc4\x8dajo najve\xc4\x8d primerov asepti\xc4\x8dnega meningitisa. Prena\xc5\xa1ajo se fekalno-oralno, prek oku\xc5\xbeene hrane, vstopijo v prebavila in se raz\xc5\xa1irijo po krvi._NEWLINE_Drugi najpogostej\xc5\xa1i povzro\xc4\x8ditelji so virus herpesa simplex tipa 2 (HSV-2), HIV in virusi, ki jih prena\xc5\xa1ajo \xc4\x8dlenono\xc5\xbeci (artropodi), npr. klopi. Virus mumpsa je pogost povzro\xc4\x8ditelj po svetu, a je pri nas postal redkej\xc5\xa1i zaradi cepljenja._NEWLINE_Mollaretov meningitis je posebna oblika ponavljajo\xc4\x8dih se asepti\xc4\x8dnih meningitisov, ki spontano izzvenijo. Zna\xc4\x8dilni so veliki atipi\xc4\x8dni monociti v likvorju. Povzro\xc4\x8da ga HSV-2 v povezavi z genitalnim herpesom; ve\xc4\x8dina bolnikov ne ve, da je bila izpostavljena tej oku\xc5\xbebi._NEWLINE_Virusi, ki povzro\xc4\x8dajo encefalitis, tipi\xc4\x8dno povzro\xc4\x8dajo tudi blag asepti\xc4\x8dni meningitis._NEWLINE_Nekatere bakterije lahko povzro\xc4\x8dajo asepti\xc4\x8dni meningiitis. To so spirohete (Treponema pallidum pri sifilisu, borelija pri boreliozi, leptospira) in rikecije (pri tifusu, erlihiozi...). Spremembe likvorja so lahko prehodne ali kroni\xc4\x8dne._NEWLINE_Bakterijske oku\xc5\xbebe, kot so mastoiditis, sinusitis, mo\xc5\xbeganski absces in infektivni endokarditis lahko spremenijo likvor tako, da spominja na asepti\xc4\x8dni meningitis, ker poteka oku\xc5\xbeba v bli\xc5\xbeini mening in spro\xc5\xbei vnetni odziv, brez da bi bakterije dejansko bile prisotne._NEWLINE_Vnetje mening je lahko posledica vra\xc5\xa1\xc4\x8danja novotvorbe, uhajanja vsebine iz znotrajlobanjskih cist, intratekalnih zdravil, zastrupitve s svincem in dajanja kontrastnih sredstev. Redkeje je vnetje posledica sistemskega dajanja zdravil, verjetno zaradi preob\xc4\x8dutljivostne reakcije. Najpogostej\xc5\xa1i povzro\xc4\x8ditelji so nesteroidni antiinflamatoriki (NSAI), predvsem ibuprofen, antimikrobna zdravila, imunomodulatorji (imunoglobulini, monoklonska protitelesa, ciklosporin, cepiva..).\n_START_SECTION_\nPatofiziologija\n_START_PARAGRAPH_\nVirusne oku\xc5\xbebe centralnega \xc5\xbeiv\xc4\x8devja so zaplet sistemske virusne oku\xc5\xbebe. Virus vstopi v \xc5\xbeiv\xc4\x8devje prek krvi ali redkeje s \xc5\xa1irjenjem po \xc5\xbeivcih ter povro\xc4\x8di vnetje. Meningitisi, povzro\xc4\x8deni z zdravili so lahko posledica kemi\xc4\x8dnega dra\xc5\xbeenja ali preob\xc4\x8dutljivostne reakcije.\n_START_SECTION_\nSimptomi in znaki\n_START_PARAGRAPH_\nSimptomi in znaki se po navadi razvijejo v nekaj urah. Pojavijo se vro\xc4\x8dina, glavobol, slabo po\xc4\x8dutje, otrdel vrat, neprijetni ob\xc4\x8dutki ob mo\xc4\x8dni svetlobi (fotofobija), zaspanost, bole\xc4\x8dine v mi\xc5\xa1icah (mialgija) in razdra\xc5\xbeljivost. Bolnik je po navadi priseben in se ga da z lahkoto zbuditi. Motena zavest, \xc5\xbeari\xc5\xa1\xc4\x8dni nevrolo\xc5\xa1ki znaki ali epilepti\xc4\x8dni napadi ka\xc5\xbeejo na encefalitis (vnetje mo\xc5\xbeganovine). Meningealni znaki so manj izraziti in se pojavijo kasneje kot pri akutnem bakterijskem meningitisu. Bolniki po navadi niso v kriti\xc4\x8dnem stanju, prevladujejo lahko sistemski in nespecifi\xc4\x8dni znaki. \xc5\xbdari\xc5\xa1\xc4\x8dni nevrolo\xc5\xa1ki znaki so odsotni. \xc4\x8ce je vzrok neinfektiven, je pogosto odsotna tudi vro\xc4\x8dina._NEWLINE_\xc4\x8ceprav povzro\xc4\x8ditelja iz znakov in simptomov ne moremo zanesljivo prepoznati, pa lahko nekateri znaki ka\xc5\xbeejo na povzro\xc4\x8ditelja. Bole\xc4\x8dine v mi\xc5\xa1icah in vnetje sr\xc4\x8dne mi\xc5\xa1ice (miokarditis) ka\xc5\xbeejo na coxsackieviruse, ko\xc5\xbeni izpu\xc5\xa1\xc4\x8daji na enteroviruse ali virus herpesa zostra, vnetje obu\xc5\xa1esne slinavke (parotitis) ali vnetje mod (orhitis) ka\xc5\xbeejo na virus mumpsa, bole\xc4\x8dine v sklepih (artralgija) in pove\xc4\x8dane bezgavke (limfadenopatija) pa na HIV.\n_START_SECTION_\nDiagnoza in diferencialna diagnoza\n_START_PARAGRAPH_\nKlju\xc4\x8dna pri postavitvi diagnoze je analiza likvorja in v\xc4\x8dasih pred njo \xc5\xa1e slikanje s CT._NEWLINE_Pri vsakem bolniku, ki ima glavobol, vro\xc4\x8dino in meningealne znake je potrebno izklju\xc4\x8diti akutni bakterijski meningitis, ki zahteva takoj\xc5\xa1nje zdravljenje z antibiotiki. Na virusne in druge asepti\xc4\x8dne meningitise je potrebno pomisliti, kadar bolnik ne izgleda hudo prizadet._NEWLINE_V primeru suma na neko spremembo v mo\xc5\xbeganih, ki odriva mo\xc5\xbeganovino, je potrebno pred lumbalno punkcijo opraviti slikanje z CT ali MRI. Na tak\xc5\xa1no spremembo ka\xc5\xbeejo npr. \xc5\xbeari\xc5\xa1\xc4\x8dni nevrolo\xc5\xa1ki izpadi ali edem papile o\xc4\x8desnega \xc5\xbeivca (papiledem). V\xc4\x8dasih lahko idiopatska intrakranialna hipertenzija opona\xc5\xa1a asepti\xc4\x8dni meningitis._NEWLINE_Spremembe v likvorju pomagajo pri lo\xc4\x8devanju med bakterijskim in asepti\xc4\x8dnim meningitisom. Pri bakterijskem je glukoza po navadi zni\xc5\xbeana, proteini pa so povi\xc5\xa1ani, \xc4\x8desar pa pri asepti\xc4\x8dnem meningitisu ne najdemo. Pri asepti\xc4\x8dnem meningitisu se v likvorju nahajajo predvsem limfociti, \xc4\x8de pa so prisotni nevtrofilci pa to ka\xc5\xbee na bakterijski meningitis. Vendar pa imajo lahko nekateri bakterijski meningitisi lastnosti asepti\xc4\x8dnih; to so delno zdravljeni bakterijski meningitisi ter meningitis, povzro\xc4\x8den z Lysterio ali bakterijami tuberkuloze. Na tuberkulozni meningitis ka\xc5\xbeejo klini\xc4\x8dni znaki, povi\xc5\xa1ani proteini v likvorju in rahlo zni\xc5\xbeana glukoza v likvorju. Pritisk likvorja je variabilen, \xc4\x8deprav je po navadi normalen ali rahlo dvignjen pri asepti\xc4\x8dnem in precej visok pri bakterijskem meningitisu, je lahko precej visok tudi pri asepti\xc4\x8dnem._NEWLINE_V\xc4\x8dasih so lahko v pomo\xc4\x8d tudi krvne preiskave. Pri bakterijskem meningitisu sta prokalcitonin in C-reaktivni protein (CRP) mnogo bolj povi\xc5\xa1ana kot pri asepti\xc4\x8dnem._NEWLINE_Pri virusnih meningitisih lahko specifi\xc4\x8dnega povzro\xc4\x8ditelja najhitreje identificiramo z metodo PCR (veri\xc5\xbena reakcija s polimerazo). Doka\xc5\xbeemo lahko enteroviruse, HSV-2, HIV, citomegaloviruse ... PCR je manj zanesljiv za dokazovanje virusa Zahodnega Nila, tega se po navadi dokazuje s titri protiteles IgM._NEWLINE_Z dolo\xc4\x8denimi testi se posku\xc5\xa1a dokazati tudi nevirusne povzro\xc4\x8ditelje asepti\xc4\x8dnega meningitisa (rikecije, borelija, sifilis ...). Z zdravili povzro\xc4\x8den meningitis se diagnosticira na podlagi izklju\xc4\x8ditve ostalih povzro\xc4\x8diteljev._NEWLINE_Diferencialno diagnosti\xc4\x8dno pridejo v po\xc5\xa1tev meningitisi druge etiologije (zgodnji bakterijski, delno zdravljeni bakterijski, povzro\xc4\x8den z glivami ali paraziti ...) ter subarahnoidalna krvavitev (SAK).\n_START_SECTION_\nZdravljenje in prognoza\n_START_PARAGRAPH_\nV ve\xc4\x8dini primerov je diagnoza jasna in je potrebno samo dajanje teko\xc4\x8din (hidracija), analgetikov in antipiretikov. \xc4\x8ce se listerijski, delno zdravljen bakterijski ali bakterijski meningitis v zgodnji fazi ne morejo izklju\xc4\x8diti, je potrbno dati antibiotike, dokler izvidi kultur ali ponavljajo\xc4\x8de preiskave likvorja ne izklju\xc4\x8dijo teh treh meningitisov._NEWLINE_Z zdravili povzro\xc4\x8den meningitis izzveni, ko tega zdravila bolnik ne prejema ve\xc4\x8d._NEWLINE_Ponavljajo\xc4\x8de se meningitise s HSV-2 lahko zdravimo z aciklovirjem, famciklovirjem ali valaciklovirjem._NEWLINE_Prognoza je odvisna od povzro\xc4\x8ditelja. Ve\xc4\x8dinoma se stanje ne slab\xc5\xa1a in se za\xc4\x8dne izbolj\xc5\xa1evati v nekaj dneh. Ve\xc4\x8dina popolnoma okreva v 2 tednih, pri nekaterih pa lahko slabo po\xc4\x8dutje in bole\xc4\x8dine v mi\xc5\xa1icah vztrajajo \xc5\xa1e nekaj tednov.'